**Οδηγίες για τη συμπλήρωση της αίτησης και Πληροφορίες ΠΜΣ**

Τo Πρόγραμμα Μεταπτυχιακών Σπουδών (Π.Μ.Σ.) «**Εκπαίδευση στη Φυσική Αγωγή** **και στην Προσαρμοσμένη – Ειδική Φυσική Αγωγή**» αποτελεί πρόγραμμα ειδίκευσης του Τμήματος Επιστήμης Φυσικής Αγωγής και Αθλητισμού με έδρα τη Θεσσαλονίκη του Α.Π.Θ. και περιλαμβάνει δύο κατευθύνσεις:

α) **Εκπαιδευτικά μοντέλα στη Φυσική Αγωγή**

β) **Προσαρμοσμένη/Ειδική Φυσική Αγωγή**

**Καινοτομία**: Καινοτομία του προγράμματος σπουδών αποτελούν: α) η εντατική δια ζώσης φοίτηση σε ημέρες Παρασκευή, Σάββατο και Κυριακή και β) η διδασκαλία από απόσταση με τη βοήθεια της διαδικτυακής τεχνολογίας με σύγχρονη ή ασύγχρονη συμμετοχή.

**Αριθμός εισακτέων:** Ο αριθμός των εισακτέων ορίζεται συνολικά στους 50 (25 ανά κατεύθυνση).

Από το σύνολο των πενήντα (50):

α) Στην κατεύθυνση «Εκπαιδευτικά μοντέλα στη Φυσική Αγωγή» είκοσι πέντε (25) θέσεις θα καταλαμβάνονται από πτυχιούχους των Τμημάτων Επιστήμης Φυσικής Αγωγής και Αθλητισμού (Τ.Ε.Φ.Α.Α.) και από πτυχιούχους άλλων Πανεπιστημιακών Τμημάτων και Ανωτάτων Τεχνολογικών Εκπαιδευτικών Ιδρυμάτων της ημεδαπής ή ισότιμων αναγνωρισμένων ιδρυμάτων της αλλοδαπής, συναφούς γνωστικού αντικειμένου.

β) Στην κατεύθυνση «Προσαρμοσμένη-Ειδική Φυσική Αγωγή» είκοσι πέντε (25) θέσεις θα καταλαμβάνονται μόνο από Πτυχιούχους των Τμημάτων Επιστήμης Φυσικής Αγωγής και Αθλητισμού (Τ.Ε.Φ.Α.Α.) της ημεδαπής, και ομοταγών αναγνωρισμένων ιδρυμάτων της αλλοδαπής.

**Η χρονική διάρκεια φοίτησης** στο ΠΜΣ ορίζεται στα τρία εξάμηνα πλήρους φοίτησης, στα οποία περιλαμβάνεται και ο χρόνος εκπόνησης της μεταπτυχιακής διπλωματικής εργασίας ή της ανεξάρτητης επιβλεπόμενης μελέτης.

**Τα τέλη φοίτησης** ανέρχονται συνολικά στο ποσό των 2.500 €. Από τα τέλη φοίτησης απαλλάσσονται με εισοδηματικά κριτήρια έως και 30% του συνολικού αριθμού των φοιτητών/-ριών που εισάγονται στο ΠΜΣ.

**καλούνται**

να υποβάλουν την αίτηση υποψηφιότητας με τα δικαιολογητικά ηλεκτρονικά (σε μορφή pdf), σύμφωνα με τα παρακάτω κριτήρια εισδοχής **από τη Δευτέρα 30 Αυγούστου 2021 μέχρι και την Παρασκευή 17 Σεπτεμβρίου 2021** στο email του Προγράμματος: [msc-pe@phed.auth.gr](mailto:msc-pe@phed.auth.gr)

**Πληροφορίες**:

Γραμματεία Μεταπτυχιακών Σπουδών του Τ.Ε.Φ.Α.Α./ΑΠΘ,

«**Εκπαίδευση στη Φυσική Αγωγή και στην Προσαρμοσμένη – Ειδική Φυσική Αγωγή**»

Τηλέφωνο: 2310-992242, ώρες 9:00-12:00,

<http://physicaleducation.phed.auth.gr>,

**Απαραίτητες προϋποθέσεις για την υποβολή αίτησης στο Π.Μ.Σ.**

Για να γίνει αποδεκτή η αίτηση και να ενεργοποιηθεί η διαδικασία της αξιολόγησης, δηλαδή της μοριοδότησης του/της κάθε υποψηφίου, πρέπει να πληρούνται οι παρακάτω απαραίτητες προϋποθέσεις:

1. **Βασικό πτυχίο ΑΕΙ ή ΑΤΕΙ.**

Υποχρεωτικά ο τίτλος σπουδών πρώτου κύκλου από ίδρυμα της αλλοδαπής πρέπει να έχει αναγνωριστεί από το Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης (Δ.Ο.Α.Τ.Α.Π.).

1. **Η επάρκεια γνώσης μιας ξένης γλώσσας (Αγγλικά, Γαλλικά, Γερμανικά) επιπέδου Β2** (καλή γνώση)

Αξιολογείται από τα πιστοποιητικά επάρκειας που αναγνωρίζει το Α.Σ.Ε.Π. Σε περίπτωση που ο/η υποψήφιος/-α έχει αποφοιτήσει από αγγλόφωνο, γερμανόφωνο, ή γαλλόφωνο πανεπιστήμιο της αλλοδαπής και αυτό αποδεικνύεται από τον τίτλο σπουδών του/της δεν είναι απαραίτητη η προσκόμιση πιστοποιητικού γλωσσομάθειας της ξένης γλώσσας.

**Το βασικό πτυχίο καθώς και το πιστοποιητικό επαρκούς γνώσης της ξένης γλώσσας αποτελούν τις απαραίτητες προϋποθέσεις για να αξιολογηθεί η αίτηση του/της υποψηφίου/υποψήφιας στο μεταπτυχιακό πρόγραμμα.**

Ο/η κάθε υποψήφιος/-α που καλύπτει τις απαραίτητες προϋποθέσεις, αξιολογείται και κατατάσσεται σε πίνακα με βάση τα μόρια που συγκεντρώνει από κριτήρια διαφορετικής αξιολογικής βαρύτητας.

Η επιλογή των υποψηφίων γίνεται με βάση τα μόρια που αθροίζονται από τα ακόλουθα κριτήρια εισαγωγής. Διευκρινίζεται ότι δεν είναι απαραίτητο ο/η υποψήφιος/α να ανταποκρίνεται σε όλα τα κριτήρια. Οι φάκελοι υποψηφιότητας αξιολογούνται από την Επιτροπή Αξιολόγησης Δικαιολογητικών.

**Τα κριτήρια ορίζονται ως εξής:**

1. **Βαθμός πτυχίου (μέγιστο 45 μόρια).**

Βαθμός πτυχίου Χ 4

α) Στην κατεύθυνση «Εκπαιδευτικά μοντέλα στη Φυσική Αγωγή» οι πτυχιούχοι των Τμημάτων Επιστήμης Φυσικής Αγωγής και Αθλητισμού (Τ.Ε.Φ.Α.Α.) μοριοδοτούνται με 5 επιπλέον μόρια.

β) Στην κατεύθυνση «Προσαρμοσμένη-Ειδική Φυσική Αγωγή» οι πτυχιούχοι με κύρια ειδικότητα «Ειδική Φυσική Αγωγή – Θεραπευτική Γυμναστική» μοριοδοτούνται με 5 επιπλέον μόρια.

1. **Διπλωματική – Πτυχιακή Εργασία (μέγιστο 5 μόρια)**

Η Διπλωματική Εργασία αξιολογείται με πέντε μόρια αν έχει εκπονηθεί από ένα μόνο συγγραφέα, ανεξάρτητα από τη βαθμολογία της. Αν έχει εκπονηθεί από δύο ή περισσότερους συγγραφείς, τα μόρια που δίνονται στον/στην υποψήφιο/-α ισούνται με το πηλίκο του πέντε δια του αριθμού των συγγραφέων. Η διπλωματική εργασία πιστοποιείται με βεβαίωση από τις Γραμματείες των Τμημάτων ή τις βιβλιοθήκες και θα αναγράφει υποχρεωτικά τον τίτλο της εργασίας και τον αριθμό των συγγραφέων.

1. **Αποδεδειγμένη επαγγελματική προϋπηρεσία μετά τη λήψη του πτυχίου (μέγιστο 5 μόρια, για 2 έτη εργασίας, 2 ½ μόρια για 1 έτος και 0.5 μόριο για ½ έτος)**

Η επαγγελματική προϋπηρεσία πρέπει να εμπίπτει στην επιστημονική περιοχή του ΠΜΣ και αποδεικνύεται με τα εξής δικαιολογητικά:

1. Για τους μισθωτούς του δημοσίου τομέα:

Βεβαίωση του οικείου φορέα του δημοσίου τομέα, από την οποία να προκύπτει επακριβώς το είδος και η χρονική διάρκεια της εργασιακής εμπειρίας.

1. Για τους μισθωτούς του ιδιωτικού τομέα:

Αντίγραφο ενσήμων του οικείου ασφαλιστικού φορέα, από την οποία να προκύπτει η χρονική διάρκεια της ασφάλισης. Βεβαίωση του εργοδότη όπου να φαίνεται επακριβώς, η χρονική διάρκεια και το είδος της εργασίας του καθώς και τα στοιχεία του εργοδότη, φυσικού προσώπου ή της επωνυμίας της επιχείρησης αν πρόκειται για νομικό πρόσωπο.

1. Για τους ελεύθερους επαγγελματίες:

Βεβαίωση του οικείου ασφαλιστικού φορέα, από την οποία να προκύπτει η χρονική διάρκεια της ασφάλισης.

1. **Δημοσιεύσεις άρθρων σε έγκριτα περιοδικά της ημεδαπής ή/και της αλλοδαπής με συντακτική επιτροπή (μέγιστο 10 μόρια)**

Αξιολογούνται μέχρι δύο δημοσιεύσεις επιστημονικών άρθρων. Αν η δημοσίευση είναι σε διεθνές έγκριτο περιοδικό (σε διεθνή βιβλιογραφική βάση δεδομένων), ή Ελληνικό επιστημονικό περιοδικό που χρησιμοποιεί σύστημα κριτών, τότε ο υποψήφιος για να αξιολογηθεί πρέπει να είναι μέχρι τρίτος στη σειρά των συγγραφέων της εργασίας. Ο πρώτος συγγραφέας λαμβάνει 5 μόρια, ο δεύτερος 3 και ο τρίτος 2.

Ο/η υποψήφιος/-α πρέπει στον φάκελο υποψηφιότητας να προσκομίσει αυτούσιο το κείμενο της δημοσίευσης σε pdf.

Αν η εργασία είναι υπό δημοσίευση, τότε πρέπει να κατατεθεί επιπλέον η βεβαίωση αποδοχής από τον διευθυντή σύνταξης του περιοδικού και αντίγραφο της εργασίας.

1. **Προφορικές ή/και αναρτημένες (poster) ανακοινώσεις σε επιστημονικά συνέδρια της ημεδαπής ή/και της αλλοδαπής (μέγιστο 6 μόρια)**

Αξιολογούνται μέχρι δύο ανακοινώσεις. Η συμμετοχή σε κάθε προφορική ή αναρτημένη ανακοίνωση αξιολογείται για τον πρώτο συγγραφέα με 3 μόρια, για τον δεύτερο με 2 και για τον τρίτο με 1.

Ο/η υποψήφιος/-α πρέπει να προσκομίσει βεβαίωση της παρουσίασης και αντίγραφο των πρακτικών του συνεδρίου (την 1η σελίδα και τη σελίδα με την περίληψη της εργασίας), στο οποίο έγινε η ανακοίνωση καθώς και βεβαίωση παρουσίασης από τον Πρόεδρο του συνεδρίου.

1. **Συμμετοχή σε ερευνητικά προγράμματα (5 μόρια)**

Ο/η υποψήφιος/-α πρέπει να καταθέσει βεβαίωση από τον Ειδικό Λογαριασμό Κονδυλίων Έρευνας (Επιτροπές Ερευνών των ΑΕΙ), η οποία να πιστοποιεί τη συμμετοχή του/της σε ερευνητικό πρόγραμμα, ελάχιστης διάρκειας ενός ημερολογιακού εξαμήνου.

1. **Δεύτερο πτυχίο από άλλο τμήμα ΑΕΙ ή ΤΕΙ (10 μόρια)**

Οι υποψήφιοι που είναι κάτοχοι δεύτερου πτυχίου από ΑΕΙ ή ΤΕΙ της ημεδαπής ή αλλοδαπής αξιολογούνται με 10 μόρια. Υποχρεωτικά ο τίτλος σπουδών πρώτου κύκλου από ίδρυμα της αλλοδαπής πρέπει να έχει αναγνωριστεί από το Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης (Δ.Ο.Α.Τ.Α.Π.).

1. **Κατοχή Μεταπτυχιακού Διπλώματος (Master) ή Διδακτορικού Διπλώματος (PhD) (μέγιστο 25 μόρια)**

Όσοι/ες υποψήφιοι κατέχουν μεταπτυχιακό δίπλωμα μοριοδοτούνται με 15 μόρια, ενώ οι κάτοχοι διδακτορικού διπλώματος με 25 μόρια.

**Δικαιολογητικά εισδοχής για την υποβολή αίτησης**

Η αίτηση υποψηφιότητας στο Π.Μ.Σ. υποβάλλεται μόνο στις συγκεκριμένες ημερομηνίες. Το έντυπο της αίτησης υποψηφιότητας βρίσκεται στο http://physicaleducation.phed.auth.gr. Την ημέρα κατάθεσης της αίτησης **ο/η υποψήφιος/α πρέπει να υποβάλει όλα τα δικαιολογητικά μαζί**.

Συνοπτικά, τα δικαιολογητικά που μπορούν να υποβληθούν είναι:

1. α) Πτυχίο βασικών σπουδών Α.Ε.Ι. ή/και Τ.Ε.Ι. **(απαραίτητο)** (επιπρόσθετα βεβαίωση της ειδικότητας για τους πτυχιούχους των ΤΕΦΑΑ)

β) Πτυχίο γνώσης ξένης γλώσσας, επιπέδου τουλάχιστον Β2 που αναγνωρίζεται από το Α.Σ.Ε.Π. **(απαραίτητο)**.

2. Βεβαίωση εκπόνησης διπλωματικής εργασίας.

3. Βεβαιώσεις επαγγελματικής προϋπηρεσίας.

***Μεταπτυχιακό δίπλωμα***

***ειδίκευσης***

***(Μ.Δ.Ε.)***



4. Παραστατικά δημοσιεύσεων.

5. Παραστατικά προφορικών ή/και αναρτημένων ανακοινώσεων.

6. Βεβαίωση συμμετοχής σε ερευνητικά προγράμματα.

7. Άλλα πτυχία (Α.Ε.Ι. Α-Τ.Ε.Ι.).

8. Διδακτορικός ή μεταπτυχιακός τίτλος σπουδών.

8. Διδακτορικός ή μεταπτυχιακός τίτλος σπουδών.

**Διαδικασία επιλογής**

Η Επιτροπή Αξιολόγησης, που ορίζεται από τη Συντονιστική Επιτροπή, συντάσσει πίνακα κατάταξης των υποψηφίων με βάση τα ανωτέρω κριτήρια αξιολόγησης και με τα μόρια μέχρι το δεύτερο δεκαδικό ψηφίο, μετά από κατάλληλη στρογγυλοποίηση του τρίτου δεκαδικού. Αν υπάρχει ισοψηφία, τότε εισάγονται όλοι οι υποψήφιοι ως υπεράριθμοι.

**Ανακοίνωση αποτελεσμάτων**

Ο πίνακας κατάταξης των υποψηφίων αναρτάται στην ιστοσελίδα του ΠΜΣ http://physicaleducation.phed.auth.gr

**Διαδικασία ενστάσεων**

Ο τελικός πίνακας επιτυχόντων και τυχόν επιλαχόντων, αφού επικυρωθεί από τη Συνέλευση Τμήματος, αναρτάται στην ιστοσελίδα του ΠΜΣ. Οι ενστάσεις υποβάλλονται σε αποκλειστική προθεσμία τριών ημερών από την ημέρα της ανακοίνωσης των αποτελεσμάτων.

**Διαδικασία εγγραφής**

Η εγγραφή των επιτυχόντων στο ΠΜΣ πραγματοποιείται σε διάστημα πέντε εργάσιμων ημερών από την ημερομηνία ανάρτησης του τελικού πίνακα στο διαδίκτυο, με την προσέλευσή τους στη Γραμματεία του ΠΜΣ, ή ηλεκτρονικά με e-mail. Οι θέσεις των επιτυχόντων που δεν θα εγγραφούν εμπρόθεσμα αναπληρώνονται από άλλους επιτυχόντες, που προέρχονται από τον πίνακα επιλαχόντων, με βάση τη σειρά επιτυχίας.

**Χρονική διάρκεια και όροι φοίτησης**

Η διάρκεια του ΠΜΣ είναι τρία (3) εξάμηνα πλήρους φοίτησης. Ο ανώτατος επιτρεπόμενος χρόνος ολοκλήρωσης των σπουδών είναι τα έξι (6) εξάμηνα. Σε ειδικές περιπτώσεις η ΣΕ είναι υπεύθυνη να εξετάζει αιτήσεις για την επιμήκυνση του χρόνου αυτού.

Στους/τις μεταπτυχιακούς/κές φοιτητές/τριες προβλέπεται σύμφωνα με την παρ. 2 του άρθρου 33 του Ν. 4485/2017 (114 Α΄) η δυνατότητα μερικής φοίτησης, για εργαζόμενους/νες φοιτητές/τριες που αποδεδειγμένα εργάζονται τουλάχιστον 20 ώρες την εβδομάδα, η διάρκεια της οποίας δεν μπορεί να υπερβαίνει το διπλάσιο της κανονικής φοίτησης.

Επίσης, στους/τις μεταπτυχιακούς/κές φοιτητές/τριες μπορεί να χορηγηθεί, κατόπιν υποβολής σχετικής αίτησης, προσωρινή αναστολή σπουδών, που δεν μπορεί να υπερβαίνει τα δύο (2) συνεχόμενα εξάμηνα. Κατά την διάρκεια της αναστολής, ο/η μεταπτυχιακός φοιτητής/τρια χάνει την ιδιότητα του φοιτητή/τριας. Ο χρόνος της αναστολής δεν προσμετράται στην ανώτατη διάρκεια κανονικής φοίτησης.

Σε εξαιρετικές περιπτώσεις χορηγείται παράταση σπουδών μέχρι ένα (1) έτος, κατόπιν αιτιολογημένης απόφασης της ΣΕ και για λόγους αντίστοιχους με τις εξαιρετικά σοβαρές περιπτώσεις που δικαιολογούν τη μερική φοίτηση.

Για θέματα επανεξέτασης μαθημάτων σε οφειλόμενα μαθήματα αποφαίνεται η ΣΕ, η οποία αποφασίζει για τους όρους της επανεξέτασης και τους λόγους διαγραφής και τους περιλαμβάνει στον οικείο Κανονισμό Μεταπτυχιακών Σπουδών. Αν ο μεταπτυχιακός/ή φοιτητής/τρια αποτύχει στην εξέταση μαθήματος ή μαθημάτων και θεωρείται από τον οικείο Κανονισμό Μεταπτυχιακών Σπουδών ότι δεν έχει ολοκληρώσει επιτυχώς το πρόγραμμα, εξετάζεται, ύστερα από αίτησή του, από τριμελή επιτροπή μελών ΔΕΠ του Τμήματος, οι οποίοι έχουν το ίδιο ή συναφές γνωστικό αντικείμενο με το εξεταζόμενο μάθημα και ορίζονται από τη ΣΕ. Από την επιτροπή αυτή εξαιρείται ο/η υπεύθυνος/η της εξέτασης.

**Τέλη φοίτησης**

Το ύψος των τελών φοίτησης ανέρχεται στο ποσό των 2.500,00 €.

* Η καταβολή των διδάκτρων γίνεται στην αρχή κάθε εξαμήνου, πριν από τις δηλώσεις μαθημάτων (800,00€ για το 1ο εξάμηνο φοίτησης, 800,00€ για το 2ο εξάμηνο φοίτησης και 900,00€ για το 3ο εξάμηνο φοίτησης), με κατάθεση σε λογαριασμό τράπεζας.
* **Απαλλάσσονται** από τα τέλη φοίτησης, οι μεταπτυχιακοί/ές φοιτητές/τριες των οποίων το εισόδημα δεν υπερβαίνει, το μεν ατομικό το εκατό τοις εκατό (100%), το δε οικογενειακό το εβδομήντα τοις εκατό (70%) του εθνικού διάμεσου ισοδύναμου εισοδήματος. Οι απαλλασσόμενοι/ες φοιτητές/τριες δεν θα ξεπερνούν το ποσοστό του τριάντα τοις εκατό (30%) του συνολικού αριθμού των φοιτητών/τριών, που εισάγονται στο ΠΜΣ και η απαλλαγή αφορά τη συμμετοχή σε ένα μόνο ΠΜΣ. Σύμφωνα με το άρθρο 35 του Ν. 4485/2017, αν οι δικαιούχοι υπερβαίνουν το ανωτέρω ποσοστό, επιλέγονται με σειρά κατάταξης, ξεκινώντας από αυτούς που έχουν το μικρότερο εισόδημα.
* **Η αίτηση απαλλαγής των τελών φοίτησης** υποβάλλεται από τον/την ενδιαφερόμενο/η στη Γραμματεία του ΠΜΣ, **ύστερα από την ολοκλήρωση της διαδικασίας επιλογής των φοιτητών/τριών στο ΠΜΣ**. Σε καμία περίπτωση η οικονομική αδυναμία δεν αποτελεί λόγο μη επιλογής σε ΠΜΣ.
* Στον οικείο Κανονισμό Μεταπτυχιακών Σπουδών καθορίζονται τυχόν επιπλέον υποχρεώσεις, που απαιτούνται για την επιτυχή ολοκλήρωση του ΠΜΣ και τη λήψη του Διπλώματος Μεταπτυχιακών Σπουδών.

**Πρόγραμμα Σπουδών**

Το πρόγραμμα σπουδών έχει δύο ειδικεύσεις: α) Εκπαιδευτικά μοντέλα στη Φυσική Αγωγή και β) Προσαρμοσμένη-Ειδική Φυσική Αγωγή. Οι φοιτητές/τριες επιλέγουν και παρακολουθούν μία από τις ειδικεύσεις.

**α)** **Εκπαιδευτικά μοντέλα στη Φυσική Αγωγή.**

Στην ειδίκευση αυτή οι μεταπτυχιακοί φοιτητές/τριες θα εμβαθύνουν τη γνώση τους σε σύγχρονα θέματα της σχολικής φυσικής αγωγής και του σχολικού αθλητισμού, θα βελτιώνουν την παιδαγωγική τους κατάρτιση, τη διδακτική τους ικανότητα και την αποτελεσματικότητά τους στην παραγωγή νέων γνώσεων και την καλλιέργεια ερευνητικών δεξιοτήτων. Προσφέρονται σύγχρονες γνώσεις σε θέματα διδακτικής ύλης, σχεδιασμού της διδασκαλίας, αξιολόγησης του διδακτικού έργου, της αγωγής υγείας, της συναισθηματικής και κινητικής ανάπτυξης, των διδακτικών μεθόδων και τεχνικών, της μάθησης και του ελέγχου των κινητικών δεξιοτήτων, της αντιμετώπισης κινητικών δυσκολιών και λειτουργικών προσαρμογών στην αναπτυξιακή ηλικία και της σύνδεσης με νέες τεχνολογίες. Επίσης, παρέχεται εξειδικευμένη γνώση για τη διδασκαλία της φυσικής αγωγής στην προσχολική, στην Α/θμια και Β/θμια εκπαίδευση με στόχο την αύξηση των ικανοτήτων των πτυχιούχων φυσικής αγωγής στον ιδιωτικό και δημόσιο τομέα απασχόλησης, αλλά και της έρευνας σε αυτά τα πεδία και θέματα. Οι πτυχιούχοι του μεταπτυχιακού προγράμματος σπουδών με κατεύθυνση στα Εκπαιδευτικά μοντέλα στη φυσική Αγωγή θα είναι αποτελεσματικότεροι και πολυδιάστατοι στη διδασκαλία τους, θα διαθέτουν βαθιά παιδαγωγική κατάρτιση και θα μπορούν να εκπονήσουν υψηλής ποιότητας ερευνητικές μελέτες σε φορείς εκπαίδευσης και κατάρτισης.

**β) Προσαρμοσμένη - Ειδική Φυσική Αγωγή.**

Στην ειδίκευση αυτή οι μεταπτυχιακοί φοιτητές/τριες θα εμβαθύνουν σε θεωρητικό και πρακτικό επίπεδο σε γνώσεις και δεξιότητες, οι οποίες αφορούν τα συναισθηματικά, νοητικά και κινητικά χαρακτηριστικά ατόμων με αναπηρία ή με ειδικές εκπαιδευτικές ανάγκες όπως αυτά επηρεάζονται από την ίδια την αναπηρία, από την ηλικία και το περιβάλλον (σχολείο, κέντρο αποκατάστασης, αθλητικό σύλλογο, ή κέντρα ψυχαγωγίας) που ζουν και λειτουργούν. Οι φοιτητές/τριες θα έχουν την ευκαιρία να διδαχθούν μεθόδους αξιολόγησης, να αναπτύξουν, να διαδώσουν και να εφαρμόσουν τις γνώσεις τους στο σχεδιασμό προγραμμάτων άσκησης τόσο στο σχολικό (προγράμματα ένταξης) όσο και στον εξωσχολικό αθλητισμό, καθώς και σε εξατομικευμένα προγράμματα εκπαίδευσης/άσκησης που σκοπό έχουν την προώθηση της υγείας, της ποιότητας ζωής και της κοινωνικής ένταξης. Ιδιαίτερο στόχο της κατεύθυνσης αποτελεί η εμβάθυνση των εκπαιδευτικών στις απαιτούμενες προσαρμογές στη φυσική αγωγή και στον αθλητισμό με βάση τα ιδιαίτερα ατομικά χαρακτηριστικά των ατόμων με αναπηρία ή με ειδικές εκπαιδευτικές ανάγκες.

Παρακολούθηση μαθημάτων, διδασκαλία και συμμετοχή στις εξετάσεις.

Η παρακολούθηση των μαθημάτων, των εργαστηρίων και των πρακτικών ασκήσεων είναι υποχρεωτική για όλους τους μεταπτυχιακούς φοιτητές. Το ανώτατο όριο απουσιών για κάθε μάθημα είναι οι δύο (2) απουσίες από τις ώρες διδασκαλίας που πραγματοποιήθηκαν ανεξάρτητα από αιτία. Παρεκκλίσεις επιτρέπονται μόνο για σοβαρούς λόγους.

Η διδασκαλία των μαθημάτων έχει τη μορφή από έδρας παραδόσεων, ασκήσεων σε εργαστήρια, επεξεργασίας και παρουσίασης θεμάτων, εντατικών μαθημάτων και τη χρήση της σύγχρονης και ασύγχρονης τηλεκπαίδευσης.

Από τις 13 διδακτικές εβδομάδες οι 9 γίνονται δια ζώσης και οι 4 εξ αποστάσεως (ποσοστό 31%). Ο τρόπος διδασκαλίας και τελικής αξιολόγησης των φοιτητών επαφίεται στην ευθύνη του υπεύθυνου του μαθήματος. Κάθε μάθημα προσφέρεται μία φορά κάθε έτος, στο χειμερινό ή στο εαρινό εξάμηνο. Δηλώσεις μαθημάτων γίνονται σε προκαθορισμένες ημερομηνίες στη γραμματεία του Π.Μ.Σ.

Ο έλεγχος στα επιμέρους μαθήματα γίνεται με γραπτές ή προφορικές εξετάσεις, εκπόνηση εργασιών ή συνδυασμό των ανωτέρω.

Διδασκαλία: Η διδασκαλία στο Π.Μ.Σ. καθώς και η αναπλήρωση μαθημάτων γίνεται σύμφωνα με το ωρολόγιο πρόγραμμα που καταρτίζεται με ευθύνη του/της Διευθυντή/-ντριας του Π.Μ.Σ. Με ευθύνη της αρμόδιας Γραμματείας, το εν λόγω πρόγραμμα και οι αίθουσες διδασκαλίας δημοσιοποιούνται με ανάρτηση στην ιστοσελίδα του Π.Μ.Σ.

Η κατανομή του διδακτικού έργου στα εξάμηνα γίνεται έτσι ώστε να είναι γνωστά εκ των προτέρων το χρονικό πλαίσιο για τη διδασκαλία των μαθημάτων (διαλέξεων, παραδόσεων, σεμιναρίων), για τις πρακτικές ασκήσεις ή για την ερευνητική απασχόληση, καθώς και για την εκπόνηση της μεταπτυχιακής διπλωματικής εργασίας.

Με πρόταση της Σ.Ε. και έγκριση από τη Συνέλευση του Τ.Ε.Φ.Α.Α. Θεσσαλονίκης. είναι δυνατή η αναθεώρηση/τροποποίηση του προγράμματος των μαθημάτων και η ανακατανομή τους μεταξύ των εξαμήνων.

Ορισμός Συμβούλου και Επιβλέποντα Μεταπτυχιακής Διπλωματικής Εργασίας

Για κάθε μεταπτυχιακό/ή φοιτητή/τρια ορίζεται από την Σ.Ε. ένα μέλος Δ.Ε.Π ως σύμβουλος σπουδών του/της φοιτητή/τριας για ακαδημαϊκά θέματα. Ο πρωταρχικός ρόλος του Συμβούλου είναι να καθοδηγεί τον μεταπτυχιακό φοιτητή σε ζητήματα που σχετίζονται με τη φοίτηση την επιλογή των μαθημάτων ειδίκευσης, την επιλογή επιβλέποντα για τη μεταπτυχιακή διπλωματική διατριβή και τις δυνατότητες που προσφέρονται από το πρόγραμμα. Για την εκπόνηση Μεταπτυχιακής Διπλωματικής Εργασίας όπου προβλέπεται (Άρθρο 34, παρ. 4 του ν.4485/2017), η Συντονιστική Επιτροπή ορίζει, ύστερα από αίτηση του υποψηφίου, στην οποία αναγράφεται ο προτεινόμενος τίτλος της Μεταπτυχιακής Διπλωματικής Εργασίας, ο/η προτεινόμενος/η επιβλέπων/πουσα και η Τριμελή Εξεταστική Επιτροπή.

Ο/Η επιβλέπων/-ουσα για την εκπόνηση της Μεταπτυχιακής Διπλωματικής Εργασίας είναι μέλος Δ.Ε.Π του Τ.Ε.Φ.Α.Α. Θεσσαλονίκης.

1. Δεν μπορεί να είναι κύριοι επιβλέποντες της Μεταπτυχιακής Διπλωματικής Εργασίας διδάσκοντες από άλλα εκπαιδευτικά ιδρύματα της ημεδαπής ή αλλοδαπής ή να μην έχουν την ιδιότητα του μέλους Δ.Ε.Π, μπορούν όμως να είναι μέλη της τριμελούς συμβουλευτικής επιτροπής.

Στις περιπτώσεις που ένας μεταπτυχιακός φοιτητής/ τρια δεν κατορθώσει να βρει επιβλέποντα/πουσα για τη ΜΔΕ, τότε υποβάλει στη Γραμματεία του Π.Μ.Σ. γραπτή αίτηση προς την Σ.Ε. για ορισμό Επιβλέποντα και Τριμελούς Συμβουλευτικής/ Εξεταστικής Επιτροπής. Η Σ.Ε. διερευνά και αποφασίζει επί της αίτησης.

Τα μέλη της Τριμελούς Εξεταστικής Επιτροπής πρέπει να έχουν την ίδια ή συναφή επιστημονική ειδικότητα με το γνωστικό αντικείμενο του Π.Μ.Σ.

Η Μεταπτυχιακή Διπλωματική Εργασία υποστηρίζεται ενώπιον της Τριμελούς Εξεταστικής Επιτροπής σε ημερομηνία και τόπο που ορίζεται από τη Συνέλευση του Τμήματος. Κατόπιν της έγκρισης της από την Επιτροπή, αναρτάται υποχρεωτικά στο διαδικτυακό τόπο της οικείας Σχολής ή του Πανεπιστημίου.

Σε εξαιρετικές περιπτώσεις, αν υφίσταται αντικειμενική αδυναμία ή σπουδαίος λόγος, είναι δυνατή η αντικατάσταση του επιβλέποντα ή μέλους της Τριμελούς Εξεταστικής Επιτροπής μετά από απόφαση της Συνέλευσης του οικείου Τμήματος.

Στον οικείο Κανονισμό Μεταπτυχιακών Σπουδών καθορίζονται μεταξύ άλλων η έκταση, η γραμματοσειρά, ο τρόπος συγγραφής, ο αριθμός αντιτύπων της Μεταπτυχιακής Διπλωματικής Εργασίας που θα κατατεθεί και οτιδήποτε άλλο σχετικό με τη δομή της καθώς και το χρονοδιάγραμμα διορθώσεων της.

Ορισμός θέματος Μεταπτυχιακής Διπλωματικής Εργασίας και τριμελούς εξεταστικής επιτροπής

Η τριμελής εξεταστική επιτροπή περιλαμβάνει τον επιβλέποντα και 2 μέλη και ορίζεται από τη Συντονιστική Επιτροπή. Τα μέλη της επιτροπής πρέπει να έχουν την ίδια ή συναφή επιστημονική ειδικότητα με το γνωστικό αντικείμενο του Π.Μ.Σ. Η τριμελής εξεταστική επιτροπή, εντός ενός μηνός από τον ορισμό της, καθορίζει σε συνεργασία με τον υποψήφιο το τελικό θέμα της μεταπτυχιακής διπλωματικής εργασίας και το υποβάλλει προς έγκριση στην Σ.Ε. Το έντυπο πρέπει να φέρει την υπογραφή όλων των μελών της εξεταστικής επιτροπής. Σε κάθε περίπτωση διαφωνίας ενός μέλους, αυτό θα πρέπει σε αποκλειστική προθεσμία 15 ημερών να υποβάλλει εγγράφως τις ενστάσεις του, η τελική δε απόφαση κρίνεται από την Σ.Ε.

Η υποβολή του θέματος, που πρέπει να είναι συναφές με το αντικείμενο του Π.Μ.Σ., πρέπει να συνοδεύεται από μια εισήγηση του υποψηφίου στην οποία θα περιέχεται περιληπτικά το θεωρητικό πλαίσιο, ο σκοπός και η μεθοδολογία που θα ακολουθηθεί, καθώς και η δήλωση ότι θα τηρηθεί ο ισχύων κώδικας ηθικής και δεοντολογίας της έρευνας του Α.Π.Θ.

Σε εξαιρετικές περιπτώσεις, αν υφίσταται αντικειμενική αδυναμία ή σπουδαίος λόγος, είναι δυνατή η αντικατάσταση του επιβλέποντα ή μέλους της Τριμελούς Εξεταστικής Επιτροπής (π.χ. επί παραίτησής του) μετά από απόφαση της Σ.Ε.

Υποστήριξη Μεταπτυχιακής Διπλωματικής Εργασίας.

Η υποστήριξη της μεταπτυχιακής διπλωματικής εργασίας γίνεται παρουσία και των τριών μελών της εξεταστικής επιτροπής. Ο/Η υποψήφιος/-α παρουσιάζει, επί είκοσι λεπτά περίπου, τη μεταπτυχιακή του/της διπλωματική εργασία ενώπιον της τριμελούς εξεταστικής επιτροπής και στη συνέχεια απαντά στις ερωτήσεις και στις παρατηρήσεις των μελών της. Η όλη διαδικασία πρέπει να περατωθεί μέσα σε σαράντα πέντε (45) λεπτά. Στη συνέχεια, η τριμελής επιτροπή αποχωρεί, συσκέπτεται και διατυπώνει την τελική της κρίση που συνεκτιμά το πρωτότυπο του περιεχομένου της μεταπτυχιακής διπλωματικής εργασίας, την ουσιαστική συμβολή της στην πρόοδο της επιστήμης, καθώς και την υποστήριξή της. Η κρίση της τριμελούς επιτροπής ανακοινώνεται δημόσια στον/στην υποψήφιο/-α. Για την έγκριση της μεταπτυχιακής διπλωματικής εργασίας απαιτείται η σύμφωνη γνώμη και των τριών (3) μελών της επιτροπής. Σε περίπτωση διαφωνίας ενός (1) μέλους, μέσα σε αποκλειστική προθεσμία 15 ημερών πρέπει να υποβάλλονται εγγράφως οι ενστάσεις του. Σε περίπτωση διαφωνίας δύο (2) μελών ο/η υποψήφιος-α υποχρεούται να επαναλάβει τη διαδικασία στο τέλος του επόμενου εξαμήνου σπουδών, εφόσον δεν έχει υπερβεί το ανώτατο προβλεπόμενο χρονικό διάστημα φοίτησης.

Αναλυτικές πληροφορίες ως προς την έκταση, τη γραμματοσειρά, τον τρόπο συγγραφής και οτιδήποτε άλλο σχετικό με τη δομή της μεταπτυχιακής διπλωματικής εργασίας παρουσιάζονται στον σχετικό οδηγό συγγραφής που διατίθεται από τη Γραμματεία του Π.Μ.Σ.

Ο βαθμός του Προγράμματος Μεταπτυχιακών Σπουδών (Π.Μ.Σ.)

Ο βαθμός του Προγράμματος Μεταπτυχιακών Σπουδών (Π.Μ.Σ.) προκύπτει από τον σταθμικό μέσο όρο των μαθημάτων του ΠΜΣ και της Μεταπτυχιακής Διπλωματικής Εργασίας (η στάθμιση γίνεται από τις πιστωτικές μονάδες των μαθημάτων και της ΜΔΕ) και υπολογίζεται, με ακρίβεια δεύτερου δεκαδικού ψηφίου, με τον ακόλουθο τρόπο:

Ο βαθμός κάθε μαθήματος και της Μεταπτυχιακής Διπλωματικής Εργασίας (όπου προβλέπεται), πολλαπλασιάζεται με τον αντίστοιχο αριθμό πιστωτικών μονάδων (ECTS) και το άθροισμα των γινομένων διαιρείται με τον ελάχιστο αριθμό πιστωτικών μονάδων που απαιτούνται για τη λήψη του Δ.Μ.Σ.

βαθμός Μ.Δ.Ε. = άθροισμα γινομένων (βαθμού κάθε μαθήματος x αντίστοιχα ECTS κάθε μαθήματος) + (βαθμός μεταπτυχιακής διπλωματικής εργασίας x ECTS) / αριθμού των ECTS (σύνολο ECTS)

Η βαθμολογική κλίμακα για την αξιολόγηση της επίδοσης των μεταπτυχιακών φοιτητών ορίζεται από μηδέν (0) έως δέκα (10), ως εξής:

* Άριστα (8,5 έως 10)
* Λίαν Καλώς (6,5 έως 8,5 μη συμπεριλαμβανομένου)
* Καλώς (6 έως 6,5 μη συμπεριλαμβανομένου)

Προβιβάσιμος βαθμός είναι το έξι (6) και οι μεγαλύτεροί του.

Δικαιώματα Μεταπτυχιακών Φοιτητών

Ο/Η μεταπτυχιακός/ή φοιτητής/τρια έχει όλα τα δικαιώματα και τις παροχές που προβλέπονται και για τους/ τις φοιτητές/τριες του πρώτου κύκλου σπουδών του Τ.Ε.Φ.Α.Α. Θεσσαλονίκης του Α.Π.Θ., πλην του δικαιώματος παροχής δωρεάν διδακτικών συγγραμμάτων. Το Α.Π.Θ. υποχρεούται να εξασφαλίζει στους φοιτητές με αναπηρία ή/και ειδικές εκπαιδευτικές ανάγκες προσβασιμότητα στα προτεινόμενα συγγράμματα και τη διδασκαλία.

Ειδικότερα, κάθε μεταπτυχιακός/ή φοιτητής/τρια με την έναρξη του προγράμματος αποκτά τα εξής δικαιώματα:

* + Δικαιούται φοιτητική ταυτότητα.
* Έχει δικαίωμα δανεισμού από τις βιβλιοθήκες του Α.Π.Θ.
  + Έχει πρόσβαση στις νησίδες ηλεκτρονικών υπολογιστών του Α.Π.Θ.
  + Έχει πρόσβαση στο διαδίκτυο (προσωπικό κωδικό για τη χρήση e-mail και σε διεθνείς τράπεζες πληροφοριών) και τις ηλεκτρονικές υπηρεσίες του ΑΠΘ.
  + Έχει όλες τις άλλες παροχές που απορρέουν από τη μεταπτυχιακή του/της ιδιότητα που ορίζονται στον Οδηγό Σπουδών του Π.Μ.Σ. «Εκπαίδευση στη Φυσική Αγωγή και στην Προσαρμοσμένη-Ειδική Φυσική Αγωγή».